D'acord amb l'article 2 de la Llei 15/1990, de 9 de juliol, d'ordenació sanitària de Catalunya, un dels principis que informa l'organització del sistema sanitari és la participació comunitària en la formulació de la política sanitària i el control de la seva execució.
La concreció d'aquest principi en l'àmbit organitzatiu es reflecteix en l'establiment d'òrgans representatius en tots els nivells en què s'articula el sistema sanitari.
Mentre no s'assoleixi el procés de reordenació de l'Institut Català de la Salut que té com a objectiu prioritari aconseguir un grau òptim d'eficiència en el sistema sanitari mitjançant la introducció, entre d'altres mecanismes, de criteris de gestió basats en la desburocratització i en la descentralització de la presa de decisions, cal aprofundir en el principi de participació comunitària en la formulació de la política sanitària i el control de la seva execució.
Des d'aquesta perspectiva, mitjançant la participació dels ens locals i de la societat civil en les qüestions relacionades amb la salut i en l'organització comunitària dels serveis sanitaris es pretén avançar un pas més en la consolidació d'un sistema plenament participatiu per tal d'assolir un major grau de qualitat en la prestació del servei sanitari públic.
L'especial complexitat que comporta la interacció dels hospitals amb el territori i els ciutadans, per causa de la inevitable concentració dels recursos sanitaris especialitzats, i les conseqüències que se'n deriven, com són una menor proximitat i una major diversitat en les necessitats de salut de les persones a atendre, han fet palès la necessitat que la participació comunitària tingui també cabuda en l'àmbit hospitalari.
Com a instrument per articular aquesta participació en l'àmbit hospitalari, mitjançant aquest Decret es crea una comissió de participació en cadascun dels centres hospitalaris gestionats per l'Institut Català de la Salut, relacionats a l'article 7.2 del Decret 276/2001, de 23 d'octubre, de reestructuració de l'Institut Català de la Salut (DOGC núm. 3506, de 5.11.2001).
Aquestes comissions es configuren com a òrgans col·legiats, de participació comunitària amb finalitats d'assessorament, consultives, de seguiment i de supervisió de l'activitat sanitària del centre hospitalari corresponent.
La composició d'aquestes comissions obeeix a criteris de representativitat territorial i del sector sanitari, i incorpora representants dels ens locals i la societat civil, mitjançant les entitats associatives que representen el teixit social de Catalunya, amb una trajectòria de defensa dels interessos comunitaris fermament arrelada amb el temps.
De conformitat amb el que s'ha exposat, a l'empara del que preveu l'article 61 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, d'acord amb el dictamen de la Comissió Jurídica Assessora, a proposta de la consellera de Salut, i d'acord amb el Govern,
Creació de les comissions de participació
Es crea una comissió de participació en cadascun dels centres hospitalaris gestionats per l'Institut Català de la Salut relacionats a l'article 7.2 del Decret 276/2001, de 23 d'octubre, de reestructuració de l'Institut Català de la Salut.
Aquestes comissions es configuren com a òrgans col·legiats, de participació comunitària amb finalitats d'assessorament, consultives, de seguiment i de supervisió de l'activitat sanitària del centre hospitalari corresponent, d'acord amb les funcions que s'assignen a l'article següent.
Correspon a les comissions de participació dur a terme, en l'àmbit de cada hospital, les funcions següents:
a) Participar en el desenvolupament i l'avaluació dels plans i programes assistencials.
b) Promoure la participació de la comunitat en el centre hospitalari.
c) Conèixer la memòria anual de l'hospital i informar sobre aquesta, inclosos els resultats econòmics i sanitaris, prèviament a la seva aprovació.
d) Conèixer i debatre les enquestes de satisfacció, els suggeriments i les reclamacions per promoure una millora de l'atenció i el nivell de salut.
e) Ser informats del funcionament dels serveis, els projectes de millora i la coordinació entre nivells assistencials, i realitzar les propostes que es considerin convenients.
f) Contribuir a la projecció de les activitats del centre hospitalari a la societat i a segments de la mateixa: escoles, col·lectius d'immigrants, entre d'altres.
g) Proposar plans de millora i fer-ne el seguiment.
h) En tot cas, les comissions de participació desenvoluparan les activitats precitades incorporant la perspectiva de gènere i de les dones, amb l'objectiu de millorar el coneixement sobre les causes i condicions de les diferències en salut entre les dones i els homes que permeti eliminar les desigualtats en aquest camp.
3.1 Les comissions de participació són integrades pels membres següents:
a) President/a: el/la director/a del servei territorial del Departament de Salut corresponent a l'àmbit d'ubicació de l'hospital.
b) Dos/dues vicepresidents/es, d'acord amb la distribució següent:
Una vicepresidència l'assumirà un/a dels/de les vocals nomenats/ades, d'entre alcaldes/alcaldesses, tinents d'alcalde/alcaldesses o regidors/es dels municipis que constitueixen l'àmbit de referència de l'hospital, a proposta de les organitzacions associatives dels ens locals, per designació de mutu acord d'aquestes organitzacions.
L'altra vicepresidència l'assumirà un/a representant de l'hospital corresponent, a proposta del director o directora gerent de l'Institut Català de la Salut.
c) Nou vocals, d'acord amb la distribució següent:
Un/a vocal en representació de l'Institut Català de la Salut, a proposta del director o directora gerent de l'Institut Català de la Salut.
Un/a vocal en representació del servei territorial del Departament de Salut de l'àmbit territorial corresponent, a proposta del director o directora del servei territorial.
Tres vocals en representació dels ens locals, d'acord amb la distribució següent:
Dos/dues vocals en representació dels municipis que constitueixen l'àmbit de referència de l'hospital, a proposta de les organitzacions associatives dels ens locals.
Les persones designades hauran de tenir la condició d'alcalde/essa, tinent d'alcalde/essa o regidor/a.
Un/a vocal en representació de les comarques en les quals s'integren els municipis de l'àmbit de referència de l'hospital, a proposta conjunta de les organitzacions associatives dels ens locals.
La persona designada haurà de tenir la condició de president/a, vicepresident/a o conseller/a del consell comarcal.
Dos/dues vocals en representació de la societat civil d'entre associacions veïnals, associacions de consumidors i usuaris de l'àmbit sanitari, corporacions professionals sanitàries, associacions empresarials, organitzacions no governamentals de l'àmbit sanitari, i persones del món sociocultural.
Aquests membres són designats, d'acord amb la distribució següent:
Un/a vocal en representació de les associacions de veïns dels municipis o les organitzacions de consumidors i usuaris de l'àmbit sanitari o les organitzacions no governamentals de l'àmbit sanitari, amb implantació en els municipis que constitueixen l'àmbit de referència de l'hospital, a proposta del director o directora del servei territorial corresponent del Departament de Salut.
Un/a vocal en representació de les corporacions professionals sanitàries o les associacions empresarials, o persones de reconegut prestigi en l'àmbit sociocultural dels municipis que constitueixen l'àmbit de referència de l'hospital, a proposta del director o directora del servei territorial corresponent del Departament de Salut.
Dos/dues vocals en representació de les organitzacions sindicals més representatives a Catalunya.
d) Secretari/ària: un funcionari o funcionària, amb veu i sense vot, designat pel director o directora gerent de l'Institut Català de la Salut.
3.2 Les persones membres de les comissions de participació són nomenades i separades pel conseller o consellera de Salut.
Les persones membres de la Comissió que no ho són per raó del càrrec són nomenats per un període de quatre anys, sens perjudici de successius nomenaments, sempre que gaudeixin de la representació requerida.
3.3 El director o directora gerent de l'Institut Català de la Salut i el director o directora de la Divisió d'Atenció Hospitalària de l'Institut Català de la Salut poden assistir a les reunions de les comissions sempre que ho estimin oportú, amb veu però sense vot.
3.4 En la composició de les comissions de participació es procurarà assolir la presència d'un nombre de dones que representi un mínim del 50% del total de persones membres d'aquest òrgan col·legiat.
4.1 Les comissions de participació es reuneixen en sessió ordinària una vegada cada tres mesos.
Es reuniran en sessió extraordinària quan siguin convocades pel seu president o presidenta, o quan ho sol·licitin un terç dels seus membres.
4.2 Les comissions queden vàlidament constituïdes quan hi assisteixen, en primera convocatòria, el/la president/a, el/la secretari/ària i almenys la meitat dels seus membres, i, en segona, quan hi assisteixen el/la president/a, el/la secretari/ària i la tercera part dels seus membres.
4.3 Els acords s'adopten per majoria de vots dels assistents.
El president o presidenta té vot de qualitat en cas d'empat.
4.4 La convocatòria de les sessions, amb l'ordre del dia corresponent, s'ha de notificar per escrit a cada un dels membres de la comissió amb una antelació mínima de deu dies hàbils, excepte en els casos d'urgència apreciada pel president o la presidenta, la qual s'haurà de fer constar en la convocatòria.
4.5 El/la secretari/ària aixecarà acta de les sessions, la qual ha de contenir la indicació de les persones que hi hagin assistit, l'ordre del dia, les circumstàncies de lloc i de temps en què s'han tingut, els punts principals de la deliberació amb indicació de les persones que hi hagin intervingut, la forma i els resultats de la votació i el contingut dels acords.
Hauran de constar igualment, en el seu cas, els extrems indicats en l'article 34.3 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
Una còpia de les actes juntament amb la corresponent documentació serà tramesa al conseller o consellera de Salut i al director o directora gerent de l'Institut Català de la Salut.
4.6 En tot allò no regulat en aquest Decret serà d'aplicació la normativa reguladora dels òrgans col·legiats.
El director o directora gerent de l'Institut Català de la Salut, a proposta del director o directora de la Divisió d'Atenció Hospitalària d'aquest Institut, ha de determinar, mitjançant resolució, els municipis que integren, als efectes d'aquest Decret, l'àmbit de referència de cadascun dels hospitals gestionats per l'Institut Català de la Salut, en base al criteri de dades de freqüentació.
Per a la designació dels membres que han d'integrar les primeres comissions de participació que es constitueixin en compliment d'aquest Decret, el director o directora gerent de l'Institut Català de la Salut ha de notificar la resolució esmentada a les organitzacions associatives dels ens locals i als directors o directores dels serveis territorials del Departament de Salut, en el termini d'un mes des de l'entrada en vigor d'aquest Decret.
Cada quatre anys es revisarà l'assignació de municipis a l'àmbit de referència de cadascun dels hospitals, sens perjudici de les revisions que puguin ser procedents per raó de canvis en les dades de freqüentació corresponents.
Les comissions de participació s'hauran de constituir en el termini de tres mesos a partir de l'entrada en vigor d'aquest Decret.
Barcelona, 27 de setembre de 2005